LV
L 205/38
Eiropas Savienības Oficiālais Vēstnesis
5.8.2022.
2. testa aprīkojums un mēraparatūra, kas izmantota testam, ir piemēroti testam un pienācīgi kalibrēti.
d) Pārbaudes lidojumus tipa sertifikāta saņemšanai veic saskaņā ar šādu pārbaudes lidojumu metodēm, ko norāda Aģentūra.
Tipa sertifikāta pieteikuma iesniedzējs veic visus pārbaudes lidojumus, kas nepieciešami, lai konstatētu atbilstību piemērojamajai tipa sertifikācijas bāzei.
Pārbaudes lidojumi ietver ekspluatācijas periodu galīgajā konfigurācijā, kas ir pietiekami ilgs, lai nodrošinātu, ka neradīsies drošuma problēmas, kad gaisa kuģis tiks pirmoreiz laists ekspluatācijā.
e) Tipa sertifikāta pieteikuma iesniedzējs ļauj Aģentūrai: 1. pārskatīt visus datus un informāciju saistībā ar atbilstības pierādīšanu; 2. novērot vai veikt jebkādus testus vai pārbaudes atbilstības pierādīšanas nolūkā; 3. veikt attiecīgā ražojuma pirmā izlaiduma fizisku pārbaudi galīgajā konfigurācijā, lai pārliecinātos par projekta atbilstību tipa sertifikācijas bāzei un piemērojamajām vides aizsardzības prasībām un veiktu jebkādu citu pārbaudi, kas noteikta saskaņā ar 21L.B.46. punktu.
f) Pabeidzis atbilstības pierādīšanu, pieteikuma iesniedzējs deklarē Aģentūrai, ka: 1. tas ir pierādījis atbilstību tipa sertifikācijas bāzei un piemērojamajām vides aizsardzības prasībām, ko Aģentūra noteikusi un paziņojusi pieteikuma iesniedzējam saskaņā ar 21L.B.43. un 21L.B.45. punktu, ievērojot atbilstības pierādīšanas plānu, un 2. nav konstatēta neviena iezīme vai raksturlielums, kas var padarīt ražojumu nedrošu vai nesaderīgu ar vidi lietojumos, attiecībā uz kuriem ir pieprasīta sertifikācija.
21L.A.26.
Tipa projekts
Tipa sertifikāta pieteikuma iesniedzējs definē ražojuma tipa projektu, lai to varētu unikāli un nepārprotami identificēt, un tas sastāv no: a) rasējumiem un specifikācijām un tādu rasējumu un specifikāciju uzskaitījuma, kas nepieciešami, lai noteiktu ražojuma konfigurāciju un projektētos parametrus; b) informācijas par izmantotajiem materiāliem un procesiem; c) informācijas par ražošanas un montāžas metodēm; d) visiem lidojumderīguma ierobežojumiem; e) prasībām, kas attiecas uz saderību ar vidi un f) visiem citiem datiem, kas ļauj ar salīdzināšanu noteikt tā paša tipa vēlāku ražojumu lidojumderīgumu un attiecīgā gadījumā saderību ar vidi.
21L.A.27.
Prasības tipa sertifikāta izdošanai
Lai tam tiktu izdots tipa sertifikāts, pieteikuma iesniedzējs: a) pierāda savu projektēšanas spēju saskaņā ar 21L.A.23. punktu; b) pierāda projekta atbilstību saskaņā ar 21L.A.25. punktu; c) attiecībā uz gaisa kuģu tipa sertifikātiem – pierāda, ka dzinējam vai propellerim, vai abiem, ja tie uzstādīti gaisa kuģī, ir vai nu: 1. tipa sertifikāts, kas izdots vai noteikts saskaņā ar I pielikumu (21. daļu) vai izdots saskaņā ar šo pielikumu, vai 2. tie ir iekļauti pieteikumā gaisa kuģa tipa sertifikāta saņemšanai, un pieteikuma iesniedzējs ir nodrošinājis dzinēja un propellera atbilstību atbilstības pierādīšanā, kā noteikts 21L.A.25. punktā; d) pierāda, ka nav neatrisinātu jautājumu no attiecīgā ražojuma pirmā izlaiduma fiziskās pārbaudes galīgajā konfigurācijā vai jebkādas citas pārbaudes, ko Aģentūra veikusi saskaņā ar 21L.B.46. punkta c) un d) apakšpunktu.